text: Et, quant Cléomadès l'oy,
   Au roi erranment respondi
   Que pour ce n'ert pas venus là
   N'onques vers li mal ne pensa ;
   Et, se nus l'en vouloit rester,
   Il seroit tous près de prouver
   Si avant que li rois diroit.
   Et li rois dist prouvé estoit.
   Ne quiert qu'on le prueve autrement;
   Mais volentiers sauroit comment
   Ne par où léens venir pot,
   Quant nus sa venue ne sot.
   Dist Cléomadès : "Jel diroie
   Se estre creüs en povoie.
   Folio15r
   Sire rois, fait il, entendés.
   Par tout estes moult renommés
   De sens, d'onnour et de raison ;
   Et, pour ce k'avez tel renon,
   Vous dirai comment je ving ci,
   PageV01P115
   En espoir de vostre merci.
   Chevaliers sui, c'est verités.
   Destiné me fu, quant fui nés,
   Une chose moult merveilleuse,
   Moult diverse et moult perilleuse.
   Tous jours, au chief de III années,
   Me prennent en mon dormant fées,
   Seur I cheval de fust me metent,
   Moult me mainent, moult me degetent,
   Moult me font de paine endurer;
   Mais je ne le puis amender,
   Car ainsi le convient à estre.
   Une fois me mainent à destre,
   Et à senestre l'autre fois ;
   Par mons, par vaus, par chans, par bois,
   En tel point me vont pourmenant,
   L'une heure arriere, l'autre avant.
   Des travaus que me font avoir
   Me font perdre tout mon savoir ;
   Car si me mainent rudement
   Que j'en pert tout mon escient ;
   Et, pour ce, doi avoir deport
   Quant eschapez sui de la mort.
   Trois jours, ne vous mentirai mie,
   Sui adès en leur conpaignie ;
   Et, quant ce vient droit au quart jour,
   Seur toute la plus haute tour
   Que à ce point trouver porront
   Me metent, et puis si s'en vont.
   Hui main, si tost qu'il ajourna,
   Me mirent seur cele tour là.
   Sachiez que moult me traveillierent.
   Moi et mon cheval là laissierent.
   Encore i est li chevalès,
   Car celui me laissent adès
   PageV01P116
   Seur quoi en tel point me travaillent.
   Tous jours nouviau cheval me baillent.
   Or n'aurai mais garde en trois ans
   Que j'aie plus de tels ahans.
   Et, se de ce ne me créés,
   Seur la tour le cheval querés.
   S'ainsi n'est que m'oez conter,
   Si me faites le chief couper.
   Je vous pri que là envoiez
   Ainçois k'à la mort me jugiez.
   Et, se vous voulés, je irai,
   Le chevalet aporterai ;
   Car, se nus fors je l'aportoit,
   Espoir tost le debriseroit,
   Car n'en sevent pas la maniere.
   Faites moi devant et derriere
   A vostre gent si près garder
   Que je ne leur puisse eschaper.
   Se il n'est ainsi que je di,
   Onques n'aiez de moi merci.
   Et, s'en verité trouvez sui,
   Ne me faites mal ne anui ;
   Car ce seroit maus et pechiez
   Se sans raison me destruisiez."
   Et li rois dist jà le saura.
   Tantost sus la tour envoia
   Cléomadès, et de sa gent
   Envoia avoec lui granment
   Qui moult le guetoient de près.
   Seur la tour vint Cléomadès.
   Son chevalet trouva tout droit
   Ainsi que il laissié l'avoit;
   Devant le roi l'a aporté,
   Et li rois l'a moult regardé.
   PageV01P117
   Dou cheval moult se merveilloient
   Tout cil qui là endroit estoient.
   N'i ot nul esbahis ne fust
   Quant virent le cheval de fust.
   Li rois forment s'esmerveilloit
   De la merveille qu'il véoit.
   De grant piece mot ne sonna,
   Cléomadès moult regarda.
   De Cléomadès ot pité
   La royne si que ploré
   En ot moult entrues qu'il contoit
   Sa besoigne au miex qu'il povoit
   Pour querre tour de delivrance ;
   Car ne vit pas, à sa semblance,
   Que il peüst en lui avoir
   Par droit, fors bonté et savoir.
  